SVETOVÁ PANDÉMIA

 Rok 2020 sa stal pre ľudstvo veľkou skúškou. Každý pocítil na vlastnej koži, ako sa svet dokáže za krátku chvíľu otočiť o 360 stupňov. Na planéte sa vyskytol nový koronavírus. Na takéto ochorenie nebolo zdravotníctvo pripravené, a preto je veľmi náročné bojovať s ním.

 Mimoriadna situácia si žiada mimoriadne opatrenia, a preto sa všetky deti navštevujúce materské, základné či stredné školy vzdelávajú z domu, tak ako aj vysokoškolskí študenti. Avšak toto riešenie prináša aj množstvo komplikácií. Jednou z nich bolo zrušenie testovania deviatakov. Dobrá správa? Ako pre koho. Myslím si, že väčšina žiakov, ktorí sa hlásia na stredné školy s talentovými skúškami, ako ja, majú o starosť menej a potešili sa. Lenže sú tu žiaci, ktorým T9 mohlo ovplyvniť prijímacie skúšky na stredné školy a to tak, že v prípade dobrého výsledku sa im mohli vyhnúť. Prijímacie skúšky sú jedným z ďalších problémov. Kvôli mimoriadnemu stavu boli všetky presunuté na zatiaľ neznámy termín, čo je pre nás, žiakov ktorých sa to týka, dosť stresujúce. Ďalej je otázne, ako všetci dokončíme ročník, ktorý práve navštevujeme. Nemusíme síce každé ráno opustiť pohodlie domova, avšak o to komplikovanejšia je komunikácia s vyučujúcimi.

 Najdôležitejšie je ale, samozrejme, zdravie, ktoré si v týchto chvíľach musíme všetci chrániť ešte viac ako obvykle. Do dnešného dňa bolo vírusom nakazených viac ako milión ľudí po celom svete a obrovské množstvo tomuto ochoreniu podľahlo, čo je podľa mňa veľmi veľká tragédia. Vďaka veľkej snahe zdravotníkov, ktorí ťažko pracujú aj napriek vyčerpaniu, sa, našťastie, podarilo mnoho ľudí vyliečiť. Kvôli obmedzeniu vychádzania a uzavretí väčšiny obchodov sú momentálne ľudia nedobrovoľne bez práce...Čo iné nám však ostáva?

 Lenže, všetko zlé je na niečo dobré. Vďaka obmedzeniam je naše ovzdušie omnoho čistejšie a príroda si na chvíľu vydýchla. Po prvýkrát za posledných desať rokov nie sú Vysoké Tatry preplnené turistami, čo prináša aj nám, miestnym obyvateľom, pokojnejší život. Skoro všetci sme doma a užívame si spoločné chvíle strávené s ostatnými členmi rodiny.

 Vedenie štátu sa snaží rozhodovať správne, i keď nie všetci s ich konaním súhlasia. Ale čo by ste robili vy, keby od vášho rozhodnutia závisel osud celej krajiny?

 Myslím si, že jediné riešenie v tejto ťažkej situácii je i naďalej bojovať, ako sa len dá a dúfať, že všetko dobre dopadne.

Katarína Ambrózová, 9.A